Joost se gedenkdiens uitgesaaiJoost van der Westhuizen. Argieffoto: Twitter SuperSport het aangekondig dat hy die gedenkdiens op sy kanaal SuperSport 1 sal uitsaai sowel as op sy webwerf supersport.com. Die regstreekse uitsending sal om 12:00 begin en om 15:30 eindig. Die kerkdiens voor die tyd sal nie uitgesaai word nie. Die gedenkdiens begin amptelik om 12:30. Maroela Media verneem dat Van der Westhuizen se familie ook die gedenkdiens sal bywoon. Dit is nog nie duidelik of die diens ook deur ander instansies uitgesaai gaan word nie. Van der Westhuizen is in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer. Hy is Maandag in die ouderdom van 45 jaar oorlede. Hy laat die ma van sy kinders, Amor Vittone, sy twee kinders, Jordan en Kylie, sy pa, Gustav‚ ma, Mariana, en broers, Pieter en Gustav, agter.